b'\n_START_ARTICLE_\nVilniaus auk\xc5\xa1toji partin\xc4\x97 mokykla\n_START_PARAGRAPH_\nVilniaus auk\xc5\xa1toji partin\xc4\x97 mokykla\xc2\xa0\xe2\x80\x93 Lietuvos SSR auk\xc5\xa1toji mokykla, veikusi 1945\xe2\x80\x931990\xc2\xa0m. SSKP auk\xc5\xa1t\xc5\xb3j\xc5\xb3 partini\xc5\xb3 mokykl\xc5\xb3 sistemoje.\n_START_SECTION_\nIstorija\n_START_PARAGRAPH_\n1945\xc2\xa0m. buvo \xc4\xafkurta Respublikin\xc4\x97 partin\xc4\x97 mokykla. Veik\xc4\x97 prie LKP CK. 1945\xe2\x80\x931946\xc2\xa0m. mokykla buvo vienmet\xc4\x97, 1946\xe2\x80\x931954\xc2\xa0m.\xc2\xa0\xe2\x80\x93 dvimet\xc4\x97, o 1954\xe2\x80\x931956\xc2\xa0m.\xc2\xa0\xe2\x80\x93 trimet\xc4\x97. 1956\xc2\xa0m. TSKP CK nutarimu pertvarkyta \xc4\xaf keturmet\xc4\x99 Vilniaus auk\xc5\xa1t\xc4\x85j\xc4\x85 partin\xc4\x99 mokykl\xc4\x85. 1990\xc2\xa0m. bir\xc5\xbeelio 30 d. mokykla buvo u\xc5\xbedaryta, o jai priklaus\xc4\x99 pastatai perduoti Vilniaus pedagoginiam institutui.\n_START_SECTION_\nVeikla\n_START_PARAGRAPH_\nMokyta rus\xc5\xb3 kalba. Ruo\xc5\xa1\xc4\x97 specialistus Latvijai, Lietuvai ir Rusijos Kaliningrado sri\xc4\x8diai, ta\xc4\x8diau Partin\xc4\x97je mokykloje mok\xc4\x97si atvyk\xc4\x97liai ir i\xc5\xa1 Baltarusijos, Uzbekistano, Kazachstano. \xc4\x8cia buvo ugdomi kadrai partin\xc4\x97ms bei valstybin\xc4\x97ms strukt\xc5\xabroms, visuomenin\xc4\x97ms organizacijoms: profs\xc4\x85jung\xc5\xb3 pirmininkus, komjaunimo sekretorius, partini\xc5\xb3 organizacij\xc5\xb3 sekretorius, partini\xc5\xb3 komitet\xc5\xb3 instruktorius._NEWLINE_Mokykla i\xc5\xa1siskyr\xc4\x97 i\xc5\xa1 kit\xc5\xb3 auk\xc5\xa1t\xc5\xb3j\xc5\xb3 mokykl\xc5\xb3 tuo, kad \xc4\x8dia \xc4\xafstoti ar dirbti gal\xc4\x97jo ne bet kas\xc2\xa0\xe2\x80\x93 pagrindiniai darbuotojai, d\xc4\x97stytojai ir studentai tur\xc4\x97jo b\xc5\xabti partijos nariai, turintys savo rajono partijos komiteto rekomendacij\xc4\x85 ir siuntim\xc4\x85. \xc4\xae dvimet\xc4\x99 partin\xc4\x99 mokykl\xc4\x85 patekdavo \xc5\xbemon\xc4\x97s, jau dirb\xc4\x99 partin\xc4\xaf darb\xc4\x85, siekiantys pasitobulinti, kopti karjeros laiptais, \xc4\xaf keturmet\xc4\x99\xc2\xa0\xe2\x80\x93 \xc5\xbemon\xc4\x97s su viduriniu i\xc5\xa1silavinimu, da\xc5\xbeniausiai su specialiu viduriniu, baig\xc4\x99 technikumus. Studentams buvo suteikiama gera stipendija, bendrabutis.\n_START_SECTION_\nMokymo programa\n_START_PARAGRAPH_\nD\xc4\x97stomieji dalykai: TSKP istorija, marksistin\xc4\x97 filosofija, mokslinis ateizmas, politin\xc4\x97 ekonomija, mokslinis komunizmas, komunistinio darbinink\xc5\xb3 jud\xc4\x97jimo istorija, SSRS istorija, tarptautiniai santykiai ir u\xc5\xbesienio politika. Dar buvo d\xc4\x97stoma literat\xc5\xabra ir menas, tarybin\xc4\x97 teis\xc4\x97, politinis-ekonominis pasaulio \xc5\xbeem\xc4\x97lapis, planavimas, pramon\xc4\x97s ir statybos ekonomika, \xc5\xbeem\xc4\x97s \xc5\xabkio ekonomin\xc4\x97 organizacija, socialini\xc5\xb3 proces\xc5\xb3 valdymas, statistika, socialin\xc4\x97s ekonomikos valdymas, finansai ir kreditas, mokslo technikos progresas pramon\xc4\x97je ir statyboje, buvo ra\xc5\xa1omas kursinis darbas. Buvo laikomi trys valstybiniai egzaminai\xc2\xa0\xe2\x80\x93 politin\xc4\x97 ekonomija, filosofija, mokslinis komunizmas. Fakultatyvai: auk\xc5\xa1toji matematika, kalbos kult\xc5\xabra ir oratorinis menas, u\xc5\xbesienio kalbos (pranc\xc5\xabz\xc5\xb3, angl\xc5\xb3, vokie\xc4\x8di\xc5\xb3)._NEWLINE_Pagal 1996\xc2\xa0m. gruod\xc5\xbeio 23 d. Lietuvos Respublikos Seimo priimt\xc4\x85 \xc4\xafstatym\xc4\x85 auk\xc5\xa1t\xc5\xb3j\xc5\xb3 partini\xc5\xb3 mokykl\xc5\xb3 diplomai Lietuvoje nepripa\xc5\xbe\xc4\xafstami ir jie negali b\xc5\xabti liudijan\xc4\x8diais apie asmens auk\xc5\xa1t\xc4\x85j\xc4\xaf i\xc5\xa1silavinim\xc4\x85.'